《幼学琼林·夫妇》
明代·程登吉

孤阴则不生，独阳则不长，故天地配以阴阳；男以女为室，女以男为家，故人生偶以夫妇。

阴阳和而后雨泽降，夫妇和而后家道成。

夫谓妻曰拙荆，又曰内子；妻称夫曰藁砧，又曰良人。

贺人娶妻，曰荣偕伉俪；留物与妻，曰归遗细君。

受室即是娶妻，纳宠谓人娶妾。正妻谓之嫡，众妾谓之庶。

称人妻曰尊夫人，称人妾曰如夫人。

结发系是初婚，续弦乃是再娶。

妇人重婚曰再醮，男子无偶曰鳏居。

如鼓瑟琴，夫妻好合之谓；琴瑟不调，夫妇反目之词。

牝鸡司晨，比妇人之主事；河东狮吼，讥男子之畏妻。

杀妻求将，吴起何其忍心；蒸藜出妻，曾子善全孝道。

张敞为妻画眉，媚态可哂；董氏为夫封发，贞节堪夸。

冀郤缺夫妻，相敬如宾；陈仲子夫妇，灌园食力。

不弃糟糠，宋弘回光武之语；举案齐眉，梁鸿配孟光之贤。

苏蕙织回文，乐昌分破镜，是夫妇之生离；张瞻炊臼梦，庄子鼓盆歌，是夫妇之死别。

鲍宣之妻，提瓮出汲，雅得顺从之道；齐御之妻，窥御激夫，可称内助之贤。

可怪者买臣之妻，因贫求去，不思覆水难收；可丑者相如之妻，夤夜私奔，但识丝桐有意。

要知身修而后家齐，夫义自然妇顺。

作者简介：程登吉，字允升，明末西昌（今江西新建）人，为《幼学琼林》的编撰者。《幼学琼林》是中国古代的儿童启蒙读物。《幼学琼林》最初叫《幼学须知》，一般认为，最初的编著者是明末的西昌人程登吉（字允升）；此书亦叫《成语考》，是明景泰年间的进士邱睿（邱浚）。至清嘉庆年间，由邹圣脉（字梧冈）作了增补注释，并更名为《幼学故事琼林》。后来民国时费有容、叶浦荪和蔡东藩等又进行了增补。